TPLAS โชว์กำไร Q2 พุ่ง 19% รับดีมานด์บรรจุภัณฑ์อาหารเพิ่ม มั่นใจรายได้ปีนี้โต 10%
TPLAS โชว์กำไรไตรมาส 2/65 พุ่ง 19% แตะ 9.91 ลบ. จากปีก่อนกำไร 8.31 ลบ. ส่วนงวด 6 เดือนกำไรโต 9% รับดีมานด์บรรจุภัณฑ์อาหารเพิ่ม มั่นใจรายได้ปีนี้โต 10% พร้อมเดินหน้าพัฒนารูปแบบใหม่ต่อเนื่อง
TPLAS โชว์กำไรไตรมาส 2/65 พุ่ง 19% แตะ 9.91 ลบ. รับดีมานด์บรรจุภัณฑ์อาหารเพิ่ม มั่นใจรายได้ปีนี้โต 10% พร้อมเดินหน้าพัฒนารูปแบบใหม่ต่อเนื่อง
11 ส.ค. 2565

นายอภิรัตน์ ธีระรุจินนท์ รองกรรมการผู้จัดการ บริษัท ไทยอุตสาหกรรมพลาสติก (1994) จำกัด (มหาชน) หรือ TPLAS บริษัทประกอบธุรกิจผลิตและจัดจำหน่ายถุงพลาสติกบรรจุอาหารและถุงพลาสติกหูหิ้ว ภายใต้ตราสินค้า “หมากรุก” ฟิล์มยืดห่อหุ้มอาหาร ภายใต้ตราสินค้า “Vow wrap” และกล่องกระดาษบรรจุอาหาร “BEATBOX” เปิดเผยว่า ผลการดำเนินงานของบริษัทฯ ในไตรมาส 2/65 มีกำไรสุทธิ 9.91 ล้านบาท เพิ่มขึ้น 19.25% จากงวดเดียวกันปีก่อนที่มีกำไรสุทธิ 8.31 ล้านบาท ส่วนรายได้รวมอยู่ที่ 144.25 ล้านบาท เพิ่มขึ้น 15.63% จากงวดเดียวกันปีก่อนที่มีรายได้รวม 124.76 ล้านบาท
ขณะที่ 6 เดือนแรกของปี 2565 มีกำไรสุทธิ 19.78 ล้านบาท เพิ่มขึ้น 8.98% เทียบงวดเดียวกันของปีก่อน ส่วนรายได้รวมอยู่ที่ 286.76 ล้านบาท เพิ่มขึ้น 13.18% จากงวดเดียวกันปีก่อนที่มีรายได้รวม 253.37 ล้านบาท
“ผลการดำเนินงานในไตรมาส 2 ที่เติบโตอย่างมีนัยสำคัญเมื่อเทียบกับงวดเดียวกันของปีก่อน ได้รับปัจจัยสนับสนุนจากความต้องการบรรจุภัณฑ์ใส่อาหารยังคงเติบโตอย่างแข็งแกร่ง รับกระแส New Normal ที่ผู้บริโภคยังคงนิยมซื้ออาหารกลับบ้าน และสถานการณ์การแพร่ระบาดของโควิด-19 สายพันธุ์โอมิครอน ทำให้มีการสั่งอาหารในรูปแบบออนไลน์ นอกจากนี้ยังมีปัจจัยด้านการท่องเที่ยวที่เริ่มฟื้นกลับมาสนับสนุนให้ผลการดำเนินงานเติบโตมากขึ้น อีกทั้งบริษัทฯยังคงรักษาความสามารถในการทำกำไรไว้ได้ในระดับที่ดี โดยสามารถควบคุมต้นทุนค่าใช้จ่ายให้อยู่ในระดับที่เหมาะสม”นายอภิรัตน์ กล่าว
สำหรับแนวโน้มผลการดำเนินงานในครึ่งหลังของปีนี้เชื่อว่าจะเติบโตอย่างแข็งแกร่ง ผลักดันรายได้รวมปีนี้โต 10% ตามเป้าหมายที่วางไว้ จากความต้องการใช้บรรจุภัณฑ์ใส่อาหารเติบโตอย่างต่อเนื่อง จากพฤติกรรมการใช้ชีวิตของผู้บริโภคที่เปลี่ยนแปลงไป อีกทั้งบริษัทฯมีแผนการพัฒนาผลิตภัณฑ์ใหม่ๆ ออกมาอย่างต่อเนื่อง โดยจะเน้นการศึกษาและพัฒนาผลิตภัณฑ์ทำจากกระดาษ ซึ่งมีการเพิ่มเติมรูปแบบ เช่น ถาดใส่ขนมหวาน ถ้วยไซส์อื่นๆ เป็นการเพิ่มไซส์ให้มีความหลากหลายต่อการนำไปใช้งานได้มากขึ้น รวมทั้งจะมีการพัฒนาระบบรับคำสั่งซื้อสินค้าออนไลน์มาใช้มากขึ้น คาดว่าช่วยสนับสนุนยอดขายให้เติบโตได้ต่อเนื่องจากปีก่อน